ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/699 ΤΗΣ ΕΠΙΤΡΟΠΗΣ

της 21ης Δεκεμβρίου 2020

για την τροποποίηση και τη διόρθωση του κανονισμού (ΕΕ) αριθ. 748/2012 όσον αφορά τις οδηγίες διαρκούς αξιοπλοΐας, την παραγωγή εξαρτημάτων που προορίζονται για χρήση κατά τη συντήρηση και την εξέταση πτυχών σχετικών με τη γήρανση των αεροσκαφών κατά την πιστοποίηση

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 19 παράγραφος 1,

Εκτιμώντας τα ακόλουθα:

(1) Ο κανονισμός (ΕΕ) αριθ. 748/2012 της Επιτροπής (2) καθορίζει τις απαιτήσεις σχετικά με την κατάρτιση και τη διαθεσιμότητα οδηγιών διαρκούς αξιοπλοΐας, την παραγωγή εξαρτημάτων και εξοπλισμού που πρόκειται να εγκατασταθούν σε πολιτικό αεροσκάφος, την κατάρτιση από τους κατόχους της έγκρισης σχεδιασμού των δεδομένων, των διαδικασιών, των οδηγιών και των εγχειριδίων που απαιτούνται ώστε να εξασφαλίζεται η διαρκής αξιοπλοΐα, καθώς και σχετικά με την έγκριση τροποποιήσεων και επισκευών σε πιστοποιητικά τύπου και σε περιορισμένα πιστοποιητικά τύπου.

(2) Οι οδηγίες διαρκούς αξιοπλοΐας πρέπει να καταρτίζονται από τους κατόχους της έγκρισης σχεδιασμού στο πλαίσιο της πιστοποίησης προϊόντος ή εξαρτήματος και, εφόσον εφαρμόζονται ορθά, θα πρέπει να εξασφαλίζουν ότι το προϊόν ή το εξάρτημα παραμένει αξιόπλοο καθ’ όλη την προβλεπόμενη διάρκεια ζωής του. Δεδομένου ότι οι υφιστάμενοι κανόνες δεν είναι αρκετά σαφείς, οι κάτοχοι πιστοποιητικών τύπου ενδέχεται να ερμηνεύουν με διαφορετικό τρόπο τόσο το τι αποτελεί ολοκληρωμένη σειρά οδηγιών διαρκούς αξιοπλοΐας όσο και τον βαθμό στον οποίο υποχρεούνται να ελέγχουν τα δεδομένα που απαρτίζουν τις οδηγίες διαρκούς αξιοπλοΐας.

(3) Ως εκ τούτου, είναι αναγκαίο να παρασχεθεί ορισμός του όρου «οδηγίες διαρκούς αξιοπλοΐας» και να καθιερωθεί η ένταξη των οδηγιών διαρκούς αξιοπλοΐας στο πιστοποιητικό τύπου, ώστε να ενισχυθεί ο έλεγχός τους από τον κάτοχο της έγκρισης σχεδιασμού, συμπεριλαμβανομένων των τροποποιήσεων των οδηγιών διαρκούς αξιοπλοΐας.

(4) Οι απαιτήσεις αναφορικά με την τήρηση αρχείων, τα εγχειρίδια και τις οδηγίες διαρκούς αξιοπλοΐας βρίσκονται διάσπαρτες στα διάφορα τμήματα του παραρτήματος I (μέρος 21) του κανονισμού (ΕΕ) αριθ. 748/2012, με αποτέλεσμα την επικάλυψη παρόμοιων απαιτήσεων. Συνεπώς, οι απαιτήσεις αυτές θα πρέπει να συγχωνευθούν σε μία ενιαία απαίτηση ανά αντικείμενο.

(5) Ένα εξάρτημα ή ένας εξοπλισμός μπορεί να εγκατασταθεί σε προϊόν το οποίο διαθέτει πιστοποιητικό τύπου μόνο όταν πληροί τους όρους ασφαλούς λειτουργίας και έχει εκδοθεί έντυπο 1 του EASA με το οποίο πιστοποιείται ότι το εν λόγω εξάρτημα ή ο εξοπλισμός έχει κατασκευαστεί σύμφωνα με τα εγκεκριμένα δεδομένα σχεδιασμού, εκτός αν πρόκειται για τυποποιημένο εξάρτημα ή αν πληροί συγκεκριμένες προϋποθέσεις και είναι εγκατεστημένο σε αεροσκάφος ELA 1 ή σε ELA 2.

(6) Έντυπο 1 του EASA μπορεί να εκδοθεί μόνο από φορέα παραγωγής ο οποίος είναι εγκεκριμένος σύμφωνα με το τμήμα Ζ του παραρτήματος I (Μέρος 21) του κανονισμού (ΕΕ) αριθ. 748/2012 ή ο οποίος αποδεικνύει τη συμμόρφωση των εξαρτημάτων και του εξοπλισμού με τα εφαρμοστέα δεδομένα σχεδιασμού σύμφωνα με τις διαδικασίες που καθορίζονται στο τμήμα ΣΤ του παραρτήματος I (Μέρος 21) του κανονισμού (ΕΕ) αριθ. 748/2012. Στη δεύτερη περίπτωση, το έντυπο 1 του EASA που εκδίδεται από τον φορέα παραγωγής πρέπει επίσης να επικυρώνεται από την αρμόδια αρχή. Όσον αφορά εξαρτήματα και εξοπλισμό των οποίων οι επιπτώσεις στην ασφάλεια της λειτουργίας αεροσκαφών είναι αμελητέες σε περίπτωση μη συμμόρφωσης προς τον σχεδιασμό τους, ένα υψηλό πρότυπο παραγωγής, όπως πιστοποιείται με το έντυπο 1 του EASA, δεν παρέχει πρόσθετη ασφάλεια για τις πτητικές λειτουργίες, και η έκδοση του εντύπου 1 του EASA δημιουργεί περιττό διοικητικό φόρτο.

(7) Συνεπώς, θα πρέπει να επιτρέπεται η παραγωγή ορισμένων εξαρτημάτων και εξοπλισμού χωρίς να είναι απαραίτητη η πιστοποίηση της συμμόρφωσής τους με τα εγκεκριμένα δεδομένα σχεδιασμού μέσω έκδοσης του εντύπου 1 του EASA, καθώς και η εγκατάσταση των εν λόγω εξαρτημάτων και εξοπλισμού σε προϊόντα που διαθέτουν πιστοποίηση τύπου.

(8) Επιπλέον, από τη στιγμή της κατασκευής του και μετά, κάθε αεροσκάφος μπορεί να θεωρηθεί ότι γηράσκει. Η γήρανση αεροσκάφους εξαρτάται από παράγοντες όπως η ηλικία, ο αριθμός κύκλων πτήσης και ο αριθμός ωρών πτήσης. Η πείρα λειτουργίας έχει αναδείξει την ανάγκη διαρκούς επικαιροποίησης των γνώσεων σχετικά με τη δομική ακεραιότητα των γηρασκόντων αεροσκαφών. Με τον εκτελεστικό κανονισμό (ΕΕ) 2020/1159 της Επιτροπής (3) έχουν εισαχθεί νέες απαιτήσεις για τα αεροσκάφη σε λειτουργία, με στόχο την επικαιροποίηση των γνώσεων σχετικά με τους παράγοντες γήρανσης με βάση την επιχειρησιακή πείρα σε πραγματικό χρόνο και με χρήση σύγχρονων εργαλείων ανάλυσης και δοκιμής. Οι απαιτήσεις αυτές θα πρέπει να εξασφαλίζουν ότι οι κάτοχοι της έγκρισης σχεδιασμού τηρούν τις διαδικασίες, παράγουν τα δεδομένα και μεριμνούν ώστε οι οδηγίες και τα εγχειρίδια για τον υφιστάμενο σχεδιασμό να διατίθενται στους φορείς εκμετάλλευσης προς έγκαιρη εφαρμογή, με στόχο την πρόληψη των αστοχιών των γηρασκουσών δομών αεροσκαφών.

(9) Όταν η δομή ενός μεγάλου αεροπλάνου που διαθέτει πιστοποίηση τύπου τροποποιείται και εφόσον συμμορφώνεται με τον εκτελεστικό κανονισμό (ΕΕ) 2020/1159, η έγκριση τέτοιων μελλοντικών αλλαγών ή επισκευών δεν υπόκειται στις εν λόγω απαιτήσεις διαρκούς δομικής ακεραιότητας. Επιπλέον, όταν υποβάλλεται αίτηση για νέο πιστοποιητικό τύπου ή περιορισμένο πιστοποιητικό τύπου για μεγάλα αεροπλάνα, δεν υπάρχει απαίτηση η οποία να εξασφαλίζει ότι το πρόγραμμα διαρκούς δομικής ακεραιότητας παραμένει έγκυρο καθ’ όλη τη διάρκεια ζωής του αεροπλάνου.

(10) Ως εκ τούτου, είναι αναγκαίο να τροποποιηθούν οι υφιστάμενοι κανόνες, ώστε να επιτυγχάνεται το ίδιο επίπεδο ασφάλειας σε περίπτωση που η δομή μεγάλου αεροπλάνου υποβληθεί σε μελλοντικές δομικές αλλαγές ή επισκευές που καταρτίζονται και εγκρίνονται σύμφωνα με τον κανονισμό (ΕΕ) αριθ. 748/2012, και να προστεθεί η απαίτηση κάθε μελλοντικός κάτοχος πιστοποιητικού τύπου ή περιορισμένου πιστοποιητικού τύπου μεγάλου αεροπλάνου να διασφαλίζει ότι το πρόγραμμα διαρκούς δομικής ακεραιότητας παραμένει έγκυρο καθ’ όλη τη διάρκεια ζωής του αεροπλάνου.

(11) Επιπλέον, ο πρόσφατος εκτελεστικός κανονισμός (ΕΕ) 2019/1383 της Επιτροπής (4) εισήγαγε κανόνα σύμφωνα με τον οποίο το πρόσωπο ή ο φορέας που διενεργεί επιθεώρηση αξιοπλοΐας σε αεροσκάφος που υπόκειται στις απαιτήσεις του παραρτήματος Vβ (Μέρος-ML) του κανονισμού (ΕΕ) αριθ. 1321/2014 της Επιτροπής (5) εκδίδει επίσης το πιστοποιητικό επιθεώρησης της αξιοπλοΐας (ARC). Ως εκ τούτου, οι παράγραφοι 21.A.174 και 21.B.325 του παραρτήματος I του κανονισμού (ΕΕ) αριθ. 748/2012 θα πρέπει να τροποποιηθούν ώστε να ευθυγραμμιστούν με τις απαιτήσεις του κανονισμού (ΕΕ) αριθ. 1321/2014.

(12) Επιπλέον, ο όρος «διαρκής αξιοπλοΐα» δεν χρησιμοποιείται με συνέπεια στον κανονισμό (ΕΕ) αριθ. 748/2012, όταν αναφέρεται στα δεδομένα που καταρτίζονται από τον κάτοχο της έγκρισης σχεδιασμού. Συνεπώς, είναι αναγκαίο να διορθωθούν οι παράγραφοι 21.A.181, 21.A.211 και 21.A.431B του παραρτήματος I του κανονισμού (ΕΕ) αριθ. 748/2012.

(13) Οι παράγραφοι 21.A.15, 21.A.93 και 21.A.432Γ του παραρτήματος I του κανονισμού (ΕΕ) αριθ. 748/2012 τροποποιήθηκαν με τον κατ’ εξουσιοδότηση κανονισμό (ΕΕ) 2019/897 της Επιτροπής (6). Στα στοιχεία β) και δ) της παραγράφου 21.A.15, στο στοιχείο β) της παραγράφου 21.A.93 και στο στοιχείο β) της παραγράφου 21.A.432Γ προέκυψε γραμματικό λάθος κατά την αναφορά στη δυνατότητα μεταγενέστερης συμπλήρωσης της αρχικής αίτησης με το πρόγραμμα πιστοποίησης. Ως εκ τούτου, ο κανονισμός (ΕΕ) αριθ. 748/2012 θα πρέπει να διορθωθεί.

(14) Προκειμένου να διασφαλιστεί η ορθή εφαρμογή του παρόντος κανονισμού, θα πρέπει να δοθεί στα κράτη μέλη και στα επηρεαζόμενα ενδιαφερόμενα μέρη επαρκής χρόνος ώστε να προσαρμόσουν τις διαδικασίες τους στο νέο κανονιστικό πλαίσιο πριν από την έναρξη εφαρμογής του παρόντος κανονισμού.

(15) Τα μέτρα που προβλέπονται στον παρόντα κανονισμό είναι σύμφωνα με τις γνώμες 12/2016 (7) και 07/2019 (8) του Οργανισμού της Ευρωπαϊκής Ένωσης για την Ασφάλεια της Αεροπορίας σύμφωνα με το άρθρο 76 παράγραφος 1 του κανονισμού (ΕΕ) 2018/1139,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ο κανονισμός (ΕΕ) αριθ. 748/2012 τροποποιείται ως εξής: 1. στο άρθρο 9, η παράγραφος 1 αντικαθίσταται από το ακόλουθο κείμενο: «1. Ο φορέας που είναι υπεύθυνος για την κατασκευή προϊόντων, εξαρτημάτων και εξοπλισμού καταδεικνύει την ικανότητά του σύμφωνα με τις διατάξεις του παραρτήματος I (Μέρος 21). Η απόδειξη ικανότητας δεν απαιτείται για εξαρτήματα ή εξοπλισμό που κατασκευάζονται από φορέα και τα οποία, σύμφωνα με τις διατάξεις του παραρτήματος I (Μέρος 21), μπορούν να εγκατασταθούν σε προϊόν που διαθέτει πιστοποίηση τύπου χωρίς να απαιτείται να συνοδεύονται από πιστοποιητικό εγκεκριμένης διάθεσης (δηλαδή έντυπο 1 του EASA).»· 2. Το παράρτημα I τροποποιείται σύμφωνα με το παράρτημα I του παρόντος κανονισμού.

Άρθρο 2 Το παράρτημα I του κανονισμού (ΕΕ) αριθ. 748/2012 διορθώνεται σύμφωνα με το παράρτημα II του παρόντος κανονισμού.

Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. O παρών κανονισμός εφαρμόζεται από τις 18 Μαΐου 2022, με εξαίρεση το άρθρο 2 και το σημείο 4, το σημείο 6, το σημείο 9 και το σημείο 15 του παραρτήματος I τα οποία εφαρμόζονται από τις 18 Μαΐου 2021.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 2020. Για την Επιτροπή Η Πρόεδρος Ursula VON DER LEYEN

(1) ΕΕ L 212 της 22.8.2018, σ. 1.

(2) Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).

(3) Εκτελεστικός κανονισμός (ΕΕ) 2020/1159 της Επιτροπής, της 5ης Αυγούστου 2020, για την τροποποίηση των κανονισμών (ΕΕ) αριθ. 1321/2014 και (ΕΕ) 2015/640 όσον αφορά τη θέσπιση νέων πρόσθετων απαιτήσεων αξιοπλοΐας (ΕΕ L 257 της 6.8.2020, σ. 14).

(4) Εκτελεστικός κανονισμός (ΕΕ) 2019/1383 της Επιτροπής, της 8ης Ιουλίου 2019, για την τροποποίηση και τη διόρθωση του κανονισμού (ΕΕ) αριθ. 1321/2014 όσον αφορά τα συστήματα διαχείρισης της ασφάλειας φορέων διαχείρισης της διαρκούς αξιοπλοΐας και τις ελαφρύνσεις για τα αεροσκάφη της γενικής αεροπορίας ως προς τη συντήρηση και τη διαχείριση της διαρκούς αξιοπλοΐας (ΕΕ L 228 της 4.9.2019, σ. 1).

(5) Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1)

(6) Κατ’ εξουσιοδότηση κανονισμός (ΕΕ) 2019/897 της Επιτροπής, της 12ης Μαρτίου 2019, για την τροποποίηση του κανονισμού (ΕΕ) αριθ. 748/2012 της Επιτροπής όσον αφορά την προσθήκη στο παράρτημα I επαλήθευσης της συμμόρφωσης βάσει διακινδύνευσης και την εφαρμογή των απαιτήσεων περιβαλλοντικής προστασίας (ΕΕ L 144 της 3.6.2019, σ. 1).

(7) Γνώμη 12/2016: Γηράσκουσες δομές αεροσκαφών.

(8) Γνώμη 07/2019: «Instructions for continued airworthiness – Installation of parts and appliances that are released without an EASA Form 1 or equivalent» (Οδηγίες διαρκούς αξιοπλοΐας – Εγκατάσταση εξαρτημάτων και εξοπλισμού που διατίθενται χωρίς έντυπο 1 του EASA ή ισοδύναμο έγγραφο).